b'\n_START_ARTICLE_\nMakalonca\n_START_SECTION_\nVsebina\n_START_PARAGRAPH_\nKralj je imel pet sinov in vsem je dolo\xc4\x8dil, kaj bodo postali v svojem \xc5\xbeivljenju, glede na to s \xc4\x8dim so se radi ukvarjali in kar jim je \xc5\xa1li dobro od rok. Le za zadnjega, najmlaj\xc5\xa1ega sina ni vedel, saj je bil pripraven v vsemu. Zato se je sin \xc4\x8dez nekaj let sam odlo\xc4\x8dil, da pojde v svet. Mati mu je dala prstan, da bi jo spominjal in tako je od\xc5\xa1el. Pri\xc5\xa1el je v drugo kraljestvo in se zaposlil pri kova\xc4\x8du. Petrus, tako je bilo kraljevemu sinu ime, je bil zelo spreten in priden delavec. Kova\xc4\x8d mu je nalo\xc5\xbeil najte\xc5\xbeja opravila in ga zvito zadr\xc5\xbeeval pri njem. Kon\xc4\x8dno pa je napo\xc4\x8dil \xc4\x8das, da ga je Petrus zapustil in od\xc5\xa1el naprej s trebuhom za kruhom. Pri\xc5\xa1el je do tesarja Volbenka in ga povpra\xc5\xa1al za delo. Ostal je pri njem in zopet opravljal najte\xc5\xbeja dela. Ker je bil tako dober delavec, so ljudje sami prosili zanj. Tesar se je po\xc4\x8dutil ni\xc4\x8dvrednega in je hotel Petrusa speljati na led s tem, da je pod\xc5\xbeagal desko na novi brvi, ki sta jo napravila s Petrusom. Tako bi obto\xc5\xbeil njega za napako, a ga je kr\xc4\x8dmarica ujela pri zli nameri in povedala ljudem resnico. Petrus je zapustil tesarja in se pridru\xc5\xbeil cesarskim voj\xc5\xa1\xc4\x8dakom. Na dvor so ravno v tistem \xc4\x8dasu pri\xc5\xa1li trije vitezi, ki jim nih\xc4\x8de ni bil kos. Z najbolj\xc5\xa1im, vitezom od zvezd pa se je pomeril Petrus in ga premagal. Cesar je bil tako vesel, da je Petrusu osebno \xc4\x8destital, prav tako pa tudi cesarjeva h\xc4\x8der Makalonca, ki pa ji je Petrus mo\xc4\x8dno ugajal. Z Makalonco sta se videvala in kmalu zatem tudi pobegnila \xc4\x8dez mejo v drugo kraljestvo. Ko sta po\xc4\x8divala na travniku pa je priletel orel in Petrusu odnesel materin prstan. Ker je Petrusu prstan veliko pomenil, se je le-ta pognal za orlom na skalni otok. V orlovem gnezdu ga ni na\xc5\xa1el, temve\xc4\x8d v ribi, ki jo je ujel, da bi se okrep\xc4\x8dal. Ob najdbi je bil Petrus presre\xc4\x8den, skrbelo pa ga je za Makalonco, ki jo je pustil samo. Na otoku je pre\xc5\xbeivel devet dni, dokler ga niso re\xc5\xa1ili. Makalonca pa je nesre\xc4\x8dna od\xc5\xa1la po kraljestvu, ker se Petrus ni vrnil, domov pa si ni upala. Pri\xc5\xa1la je do nekega gradu in povpra\xc5\xa1ala za delo. Sama kraljica ji je ponudila delo spleti\xc4\x8dne in tako je ostala tam. Petrusa pa so ujeli neki vojaki in ga zaprli v je\xc4\x8do. Izpustili so ga \xc5\xa1ele, ko je premagal sosedovo vojsko, ki je kralja pri katerem je bil zaprt, napadla. Kralj, ki pa ni imel potomcev, je kraljestvo zapustil Petrusu, ker mu je re\xc5\xa1il zemljo. Vendar pa je Petrus \xc5\xbeelel pred prevzemom krone videti o\xc4\x8deta in mater ter se odpravil domov. Ko je pri\xc5\xa1el tja, ga nih\xc4\x8de ni prepoznal, ko pa je dvignil kupico z vinom, je mati spoznala, da je to njen sin, ker je videla prstan, ki mu ga je podarila, na njegovi roki. Takrat pa je vstopila tudi Makalonca, da bi postregla kraljici. Petrusa je takoj prepoznala in ves teden so se veselili. Potem pa so Petrus, Makalonca in kraljica mati od\xc5\xa1li tja, kamor je bilo Petrusu obljubljeno vladanje.\n_START_SECTION_\nAnaliza pravljice\n_START_PARAGRAPH_\nGlavne osebe: Petrus, Makalonca, Kraljica mati, kova\xc4\x8d, tesar_NEWLINE_Stranske osebe: kralj o\xc4\x8de, Makalon\xc4\x8din o\xc4\x8de-cesar, vitezi, ribi\xc4\x8d, kr\xc4\x8dmarica, kralj, ki je Petrusu zapustil vladanje, (\xc5\xbeupan, kme\xc4\x8dka pastirica)_NEWLINE_\xc4\x8cas: ni znan, sklepamo lahko, da je neka daljna preteklost (srednji vek)_NEWLINE_Prostor: ni znan, neko kraljestvo, cesarstvo, blizu morja_NEWLINE_Motivi: dragocen prstan, raki, lev, brv, cerkev, orel, skalni otok, morje (vihar), riba, ogenj, zlata kupa_NEWLINE_Klju\xc4\x8dne stvari: odhod od doma, kraljevi sin opravlja\xc2\xa0\xc2\xbbhlap\xc4\x8devska dela\xc2\xab, premo\xc4\x8d nad najbolj\xc5\xa1im vitezom, ljubezen med cesarjevo h\xc4\x8derjo in kraljevim sinom, skupen pobeg, orel ukrade kralji\xc4\x8din prstan, Petrus ga najde, Makalonca ostane sama in se poda na pot, zaposli se kot spleti\xc4\x8dna pri Petrusovi materi, Petrusa zaprejo, premaga sovra\xc5\xbenika in obljubljena mu je krona, obi\xc5\xa1\xc4\x8de star\xc5\xa1e in najde Makalonco, sre\xc4\x8dno za\xc5\xbeivita skupaj s kraljico materjo._NEWLINE_Pravljica ima sre\xc4\x8den konec. V njej nastopajo tudi ljudska \xc5\xa1tevila: 9, dragocen prstan pa bi lahko ozna\xc4\x8dili kot \xc4\x8dude\xc5\xbeen predmet.'